Kegyelem nektek és békesség Istentől, a mi Atyánktól és az Úr Jézus Krisztustól! Ámen

Mt 2, 7-9:   
„*Ekkor Heródes titokban hívatta a bölcseket, és gondosan kikérdezte őket, hogy mikor jelent meg a csillag, majd elküldte őket Betlehembe, és ezt mondta: Menjetek el, és kérdezősködjetek a gyermek felől; mihelyt pedig megtaláljátok, adjátok tudtomra, hogy én is elmenjek, és imádjam őt! Miután meghallgatták a királyt, elindultak, és íme, a csillag, amelyet láttak napkeleten, előttük ment mindaddig, amíg odaérve meg nem állt a hely fölött, ahol a gyermek volt.”*

A világ Világosságát követő gyülekezet!

Nagyjából két évvel ezelőtt egy este azt vettem észre, hogy minden ok nélkül egyre jobban és jobban folynak a könnyeim. Egy órán belül pedig már annyira égtek és könnyeztek, hogy nyitva se tudtam tartani egyik szememet sem néhány másodpercnél tovább. Este lévén a borogatásnál maradtam és csak másnap reggel mentem el az orvoshoz. A gyulladásra kapott szemcsepp aztán másfél napon belül teljesen rendbe hozott, de nem feledem, hogy milyen keserves volt a könnyek közötti leskelődés, az hogy látni akartam, próbáltam, de nem tudtam, be kellett érnem néhány küzdelmes villanással.

Sok mindennel küzdünk emberként, de talán az egyik legnagyobb küzdelmünk, hogy valóban meglássuk a kegyelmes Istent. Nem csak úgy egy-egy röpke villanásra, ahogyan én láttam a világot a könnyeim mögül, hanem úgy igazán, abban a teljességben, ahogyan Ő kijelentette magát nekünk. Ez pedig valóban küzdelmes. Küzdelmes, mert bár a hitbéli látásunkat a Szentlélek adja és erősíti meg, de mégis sok ponton múlik rajtunk is.   
Hiszen a kijelentés mindenki felé szól. Épp Vízkereszt ünnepe után nem sokkal vagyunk még, úgyhogy talán mindenkiben élő még az üzenet, a hívás, hogy Krisztus mindenkihez és mindenkiért érkezet. A benne és általa kapott kinyilatkoztatás: akár a próféciák beteljesülő ígéretei, akár a csillag utat mutató fényessége, akár Jézus tetteiben megvalósuló isteni szeretet, ezek mindegyik nyitott: látható és megtapasztalható kegyelem mindenki számára. Mindennek ellenére ma mégsem dicsőíti mindenki az Urat, mégis akadályozza valami a látásukat, küzdenek valamivel.

Most fel tehetném egyszerűen azt a kérdését, hogy mégis, hogy-hogy nem látják a Teremtő, Megváltó, Gondviselő Istent? De ne távolítsuk el ennyire magunktól ezt a kérdést, ezt az önvizsgálatot és hadd kérdezzem meg inkább azt, hogy mi, hogy te, hogy-hogy nem látod, nem dicsőíted szüntelenül az Istent, minden kimondott, vagy kimondatlan gondolatoddal és tetteddel?  
Valami betegsége van a mi bizalmunknak, a mi szeretetünknek, a mi hitünknek is. És persze itt is lehet borogatásokkal és egyéb tüneti kezelésekkel csillapítani a bajt, de ezektől csak a fájdalmak fognak ideig-óráig csökkenni, a valódi gond azonban nem oldódik meg.   
Ez a betegség a bűn, ami nap, mint nap környékez bennünket is. Hogy kinek mi jelenti azt a kísértést konkrétan, ami leginkább a hatalma alá próbálja hajtani, az bizony elég sokszínű lehet, de mind azért tud megerősödni bennünk, mert a félelmeinket erősítik fel és egy idő után nem látjuk tőlük az Urat és akkor már csak vakokként bolyongunk és képesek vagyunk bármibe belekapaszkodni.  
Heródes királyt a hatalma teszi vakká, beteggé és nagyon messze kerül az Úr vezetésétől. Oda akar találni Jézushoz, de nem azért, mert a Megváltót, a Messiást keresi, hanem, hogy elhárítsa a veszélyt, a bajt, amit Jézusban lát megjelenni. Nem a kegyelmet, nem az Isten hűségét látja meg beteljesedni Jézusban, hanem elhárítandó veszélyt lát benne, ami félelmet kelt a szívében. Milyen sokak lehetnek ma is így ezzel? Félnek a Krisztustól, rettegnek Istentől, mert nem ismerik Őt. Keresnek, hiszen minden ember keres valamilyen biztonságot, valamilyen kegyelmes nyugalmat. Ép ma olvastam egy cikk címében: „Áldott munka, szent pihenés”. Mindenkinek ez az álma, hittől és hitetlenségtől függetlenül. A különbség azonban igen jelentős. Ugyanis Isten nélkül nincs, aki megáldja a munkát és nincs, aki szentté, azaz Hozzá, az Ő békességéhez kapcsolódóvá tudja tenni a megpihenést. Isten nélkül csak futás van, akarás és végül reményvesztettség, önmeghasonlás.   
De keresnek ők is. Keresnek, ahogyan Heródes is keres, hiszen ha tehetné, akár ő maga zörgetné végig a betlehemi házakat, hogy hol van már az az Úr? Végül azonban a bölcseket küldi, hogy ők mutassanak majd utat neki. Ez a keresés azonban nem hozhat gyümölcsöt, hiszen az Istennel való találkozásunkat nem lehet másra bízni. Nem mondhatjuk azt, hogy majd ő imádkozik helyettem is, majd a szüleim, nagyszüleim, gyermekem, vagy szomszédom elmegy helyettem is az istentiszteletre, majd ő olvas Bibliát helyettem is. Nem elég, ha időnként hallok egy-egy hírt Jézusról, nem elég, ha néha napján elgondolkodom az Úrral való kapcsolatomról!

Lukács evangéliumában ezt tanítja Jézus: „*Én is azt mondom nektek: kérjetek, és adatik nektek, keressetek, és találtok, zörgessetek, és megnyittatik nektek. Mert mindaz, aki kér, kap, aki keres, talál, és aki zörget, annak megnyittatik.”*  
Annak, aki kér, aki keres, aki zörget. Jézus által nyitva van előttünk az út a mi Mennyei Atyánkhoz. Jézus szabadulást szerzett nekünk, hogy tudjunk kérni, keresni és zörgetni.   
Kérhessünk, hiszen látjuk, hogy mennyire sokszor nem látunk. Hogy teljes legyen a képzavar: napról napra láthatjuk a mi vakságunkat, de napról napra kérhetjük is, hogy betegségünk meggyógyítását, a bűnbocsánatot. Kérhetjük az Urat, bizalommal fordulhatunk hozzá!  
Kereshetjük az Úr akaratát, a mi utunkat, azt a békességet, amelyet egyedül Ő adhat. Keresheted, mert nem marad válasz nélkül a keresés, hiszen Ő az, aki már sokkal előbb keresett és megszólított téged. Nem elveszettként kell bolyonganod, hanem keresettként talál meg téged, a hozzá vágyakozót, az Úr.   
És zörgethetsz, mert nem zárt ajtók, süket fülek várnak téged! Élő és Mindenható Istenünk van. Ez pedig nem azt jelenti, hogy bármire képes lehet, hanem, hogy Ő hat, azaz, hogy tesz is, munkálkodik is folyamatosan érted. Te zörgetsz Nála, aki Krisztusért meghívott téged, aki nyitott ajtóval és odabent már megterített, ünnepi lakomával vár.

Ilyen bízó, hívő keresés, vagy inkább úton járás kell, hogy legyen az életünk. És Testvérek lehet ilyen az életünk, mert Isten az, aki vezet bennünket.   
Heródes még el sem indult, de már eltévedt. Pedig hallotta a próféciákat, láthatta a jeleket, de Ő nem az Úr útján akart haladni, nem Tőle várta az útmutatást, nem Nála kereste a kegyelmet, hanem a saját hatalmában és ravaszságában hitt. Ezek pedig veszélyes helyekre vezetik az embert. Ahogyan Tolkien Gyűrűk Ura című trilógiájában olvashatjuk a veszélyes helyre tévedők kapcsán feltett kérdést: „Vajon miféle őrület vezethette oda őket?”. Úgy ez a szó: „őrület”, itt hatványozottan is beigazolódik majd Heródessel kapcsolatban.   
Őrület, megszállottság, függőség, elvakult elme. Ezek a szavak bizony nem csak Heródesre igazak, de a minket ért kísértések nyomán a bennünk kialakuló szenvedélyeket is könnyen jelenthetik.

A bölcsekről azonban ezt olvastuk mai alapigénkben: „*Miután meghallgatták a királyt, elindultak, és íme, a csillag, amelyet láttak napkeleten, előttük ment mindaddig, amíg odaérve meg nem állt a hely fölött, ahol a gyermek volt.”*Az Úr vezette őket, az Ő fényével, az Ő világosságával utat mutatott az őszinte szívnek. Nem rákényszeríteni akarták ezek a bölcsek a saját akaratukat, a saját elképzelésüket Istenre, hanem egyszerűen csak követték. Nekünk is ezt az őszinte és alázatos példát kell követnünk. Nem a Szentírást felcsapdosva, valamiféle jóskönyvként értelmezve az igéket saját válaszokat gyártani a kérdéseinkre. Nem a másik ember személyére tekinteni és szimpátia alapján elfogadni a szavát. Őszintén az Úrra kell bíznunk magunkat. Mert Ő, az egy Úr, nem fog hallgatni, nem fog magadra hagyni. Ő ott lesz és gyógyító világosságként fog ragyogni neked minden betegségedben, minden fájdalmadban és minden nehézségedben is. Ő kivezet téged nyomorúságokból, az Ő kegyelmes békességében pedig előtted is feltárja az Ő szeretetét, Krisztust, ahogyan a bölcsek is megkaphatták ezt az ajándékot: „*, előttük ment mindaddig, amíg odaérve meg nem állt a hely fölött, ahol a gyermek volt.”*. Az Isten igéje, az Ő akarata elvezet téged is a te Megváltó Uradhoz, csak kérj, keress és zörgess Nála. Mert ahogyan Jeremiásnak, úgy számodra is szól az ígéret: *" Kiálts hozzám, és én válaszolok, hatalmas és rejtett dolgokat jelentek ki neked, melyekről még nem tudsz!"*   
Hatalmas dolgokat tett és tesz érted is Isten, hogy te is megérkezhess hozzá és leborulhass előtte az Ő szent békességben. Ámen